Broj: 711-I-22-P-126-19/20-04-8

Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Damira Šanteka, glavnog ravnatelja Državne geodetske uprave,** na 64. sjednici, održanoj 27. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Šanteka, glavnog ravnatelja Državne geodetske uprave, povodom stupanja Državne geodetske uprave u poslovni odnos s trgovačkim društvom i2geo j.d.o.o. te povodom zapošljavanja ……….. u navedenom državnom tijelu, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

Obrazloženje

Protiv dužnosnika Damira Šanteka podnesena je dana 5. travnja 2019.g. anonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-1559-P-126/19-01-1 te je povodom iste otvoren predmet broj P-126/19.

U prijavi se u bitnome navodi da je Državna geodetska uprava bez provođenja postupka javne nabave, dodijelila posao vrijedan 40.000,00 eura trgovačkom društvu i2geo j.d.o.o. koje je osnovano 17. ožujka 2017.g., a likvidirano je 14. prosinca 2017.g. te je za devet mjeseci postojanja sklopilo samo navedeni posao s Državnom geodetskom upravom. Vlasnica navedenog trgovačkog društva koja je ujedno dugogodišnja poznanica dužnosnika Damira Šanteka se krajem 2017.g. zaposlila u Državnoj geodetskoj upravi na radnom mjestu pročelnice Područnog ureda za katastar u Rijeci.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu ZSSI-a. Uvidom u Registar dužnosnika, utvrđeno je da Damir Šantek obnaša dužnost glavnog ravnatelja Državne geodetske uprave te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Na zahtjev Povjerenstva, Državna geodetska uprava dostavila je očitovanje KLASA: 030-01/19-01/18, URBROJ: 541-01/1-19-8 od 15. svibnja 2019.g. u kojem se navodi da Državna geodetska uprava nije stupala u poslovne odnose sa trgovačkim društvom i2geo j.d.o.o., temeljem postupaka javne nabave koji su se provodili i provode se temeljem Zakona o javnoj nabavi („Narodne novine“ broj 90/11., 83/13. i 143/13.) odnosno Zakona o javnoj nabavi („Narodne novine“ broj 120/16.), zatim Upute o provedbi postupaka bagatelne nabave u Državnoj geodetskoj upravi KLASA: 030-01/16-01/34 URBROJ: 541-05-02/1-16-2 od 18. travnja 2016.g. te Pravilnika o provedbi postupaka jednostavne nabave KLASA: 011-01/17-01/06 URBROJ:541-05-02-01/1-17-2 od 12. lipnja 2017.g.

Državna geodetska uprava je 22. ožujka 2017.g. sklopila ugovor oznake SGA/ILAS-Cl-5b/IC/17/132, u vrijednosti 40.000 EUR (s PDV-om) s trgovačkim društvom i2geo j.d.o.o., a nabava predmetnog ugovora je provedena u sklopu aktivnosti Projekta implementacije integriranog sustava zemljišne administracije (IISZA Projekt).

Cilj IISZA Projekta je modernizacija sustava zemljišne administracije kako bi se poboljšale državne usluge sa stajališta učinkovitosti, transparentnosti i troška. IISZA Projekt zajedničkim naporima uspješno provode dva tijela državne uprave nadležna za registraciju nekretnina i prava na njima: Ministarstvo pravosuđa i općinski sudovi kroz 108 zemljišnoknjižnih odjela pri njima te Državna geodetska uprava nadležna, između ostalog, i za funkcioniranje katastarskog sustava kroz 20 područnih ureda za katastar i pripadajuće 92 ispostave.

Za operativno provođenje projekta zadužena je Jedinica za provedbu projekta (JPP) odnosno kako je uređeno u Prilogu 2., odjeljku I. točci A.3 Ugovora o zajmu između Republike Hrvatske i Međunarodne banke za obnovu i razvoj za Projekt implementacije integriranog sustava zemljišne administracije sklopljenog 17. kolovoza 2011.g. i potvrđenog u Hrvatskom saboru Zakonom o potvrđivanju Ugovora o zajmu između Republike Hrvatske i Međunarodne banke za obnovu i razvoj za Projekt implementacije integriranog sustava zemljišne administracije („Narodne novine“ broj 13/2011. elektronička verzija: https://narodne novine.nn.hr/clanci/medunarodni/2011 11 13 125.html) JPP je odgovoran za nabavu, financijsko upravljanje, isplate, praćenje i ocjenu te sukladnost zaštitnih mehanizama u okviru IISZA Projekta.

Jedna od aktivnosti predviđanih Planom nabave IISZA Projekta bila je i nabava Savjetnika za podršku uvođenju elektroničkog podnošenja digitalnog geodetskog elaborata (DGE) čiji je glavni cilj bio pružanje stručne podrške i jačanje kapaciteta Središnjeg ureda Državne geodetske uprave vezano za pripremu i provedbu Pilot projekta DGE, izradu  
DGE te uvođenju elektroničkog podnošenja DGE na nivou cijele Republike Hrvatske. Dotadašnja praksa podnošenja geodetskih elaborata od strane ovlaštenih inženjera geodezije na  
pregled i potvrđivanje u KU-e na papiru ili u nestandardiziranim digitalnim formatima (osim  
kod dostave koordinata geodetskih točaka, koja je standardizirana i zakonski propisana za  
isporuku u standardiziranom digitalnom obliku) kao rezultat ovog ugovora i pilot projekta  
zamijenjena je elektroničkom dostavom standardiziranih digitalnih dokumenata.

Državna geodetska uprava je nadalje iznijela detaljan prikaz predmetne nabave kako slijedi. Zahtjev za pripremu i početak nabave Savjetnika za podršku uvođenju elektroničkog podnošenja DGE, predviđen u Planu nabave IISZA Projekta (<http://www.uredienazemlia.hr/UserDocsImages/ILAS%20Revis>ed%20Procurement%20Plan%2008%2011 %2017 Public, pdf) pod oznakom Cl.5b, zaprimljen je u JPP-u u siječnju 2017.g. te je JPP pristupio pripremi navedene nabave. – preslika Zahtjeva priložena je dopisu.

JPP je u ime Državne geodetske uprave 24. veljače 2017.g. objavila Poziv na iskazivanje interesa za pružanje usluga pojedinačnog savjetnika za podršku uvođenju elektroničkog podnošenja DGE (broj nabave: SGA/ILAS-Cl-5b/IC/17/132) u oglasnom dijelu „Narodnih novina“ br.: 17/2017. (elektronička verzija navedene objave pod rubrikom Nadmetanja) <https://narodne-novine.nn.hr/clanci/oglasi/o8209338.html>) kao i na web stranici IISZA Projekta (<http://www.ui-edienazemlia.hr/default.aspx7id-89>) i na tadašnjoj web stranici Državne geodetske uprave (<http://www.dgu.hr>).

Navedena nabava je provedena u skladu sa „Smjernicama: za odabir i zapošljavanje savjetnika u okviru zajmova IBRD-a te kredita i darovnica IDA-e za Zajmoprimce Svjetske banke“ koje je Banka objavila u siječnju 2011.g. metodom nabave kako je i propisano gore spomenutim Ugovorom o zajmu putem metode IC (Individual Consultant - Pojedinačni savjetnik). Navedene Smjernice Svjetske Banke su dostupne na linku: http://pubdocs. worldbank. oru/en/437671459190141620/ProcurementConsultantHirinsGuidelinesEngJan2011.pdf'.

JPP je 6. ožujka 2017.g. zaprimila Odluku o imenovanju Povjerenstva za nabavu usluga Savjetnika za podršku uvođenju elektroničkog podnošenja DGE. Povjerenstvo je zaduženo za pregled, ocjenu i usporedbu pristiglih iskaza interesa u skladu s gore navedenim smjernicama. Navedeno Povjerenstvo je dužno i ovlašteno po okončanju gore navedenih poslova predložiti ravnatelju Državne geodetske uprave zaključivanje ugovora s odabranim savjetnikom.

Natječaj je bio otvoren do 9. ožujka 2017.g. Nastavno na Objavu poziva za iskazivanje interesa zaprimljeno je 5 životopisa potencijalnih kandidata koje je Povjerenstvo uzelo u obzir te je izvršilo ocjenu njihovih iskaza interesa sukladno kriterijima za ocjenu iskaza interesa koji se nalaze u Zapisniku o radu Povjerenstva za nabavu usluga Savjetnika za podršku uvođenju elektroničkog podnošenja DGE. Nakon provedene ocjene kandidata temeljem dostavljenih životopisa, Povjerenstvo je pozvalo na pregovore prvorangiranog kandidata, gđu. ……………. U pozivu za pregovore kandidatu je dostavljen i nacrt Ugovora na uvid. Pregovori s prvorangiranim kandidatom su održani dana 13. ožujka 2017.g. s početkom u 13 sati u prostorijama Državne geodetske uprave. Tijekom pregovora kandidat je potvrdio navode iz životopisa i temeljem prethodno stečenog iskustva u obavljanju sličnih poslova pokazao motiviranost i zainteresiranost za pružanje traženih usluga, te spremnost započeti s radom odmah, odnosno po potrebi Naručitelja, što je od strane Povjerenstva ocjenjeno pozitivno. Također, kandidatu je tijekom razgovora pojašnjen cijeli opseg zadatka i u smislu očekivanja Naručitelja te opisa do sada provedenih aktivnosti, kao i okruženja u kojem se iste trebaju provesti. Tijekom pregovora, kandidat je iskazao namjeru da ovu aktivnost obavlja osobno kroz trgovačko društvo u svojem vlasništvu. Kako je naknada individualnog savjetnika izražena u bruto iznosu za radni dan savjetnika ugovor se može potpisati s individualnim savjetnikom, trgovačkim društvom ili obrtom, uz navođenje da će navedena osoba osobno izvršavati aktivnosti koje su predmet Ugovora. U postupku pregovora o visini naknade za radni dan savjetnika dogovorena je bruto naknada po radnom danu savjetnika, dakle uključujući sve obveze za doprinose, poreze i druga davanja savjetnika, odnosno trgovačkog društva, od 235 EUR po radnom danu. Također ukupna aktivnost je predviđala 140 radnih dana do 31. prosinca 2017.g., što je ukupno 32.900,00 EUR za predviđeni period trajanja usluge do 31. prosinca 2017.g. Isto tako, s obzirom na potrebu terenskog rada Povjerenstvo je prihvatilo da se u okviru ugovora predvide i troškovi službenih putovanja. Predviđajući oko 4 dolazaka mjesečno u Zagreb na nekoliko dana te otprilike jedan odlazak u određene područne katastarske urede, ukupni trošak do 31. prosinca 2017.g. za putovanja iznosio bi 7.100 EUR. Kandidat je prihvatio uvjete ugovora, opis obveza i usuglašenu  
naknadu. Po provedbi pregovora, Povjerenstvo je predložilo odabir gđe. ……………. kao najbolje ocijenjenog kandidata za pružanje usluga pojedinačnog savjetnika za podršku uvođenju DGE, te potpisivanje ugovora s trgovačkim društvom uz ugovornu odredbu da će predmetne usluge izvršavati gđa. ………… za period od ožujka do 31. prosinca 2017.g. prema uvjetima navedenima u nacrtu Ugovora.

Ugovor između Državne geodetske uprave i trgovačkog društva u vlasništvu prvorangiranog kandidata, oznake SGA/ILAS-Cl-5b/IC/l7/132 potpisan je 22. ožujka 2017. godine - preslika Ugovora priložena je dopisu

JPP je 29. ožujka 2017.g. objavio Obavijest o rezultatu natječaja za pružanje usluga pojedinačnog savjetnika za podršku uvođenju elektroničkog podnošenja DGE u oglasnom dijelu „Narodnih novina“ br. 28/2017. (elektronička verzija navedene objave pod rubrikom Nadmetanja)-<https://narodne-novine.nn.hr/clanci/oglasi/o8212490.html>) kao i na web stranici IISZA Projekta (<http://www.uredienazernlia.hr/default.aspx?id=89>) i na tadašnjoj web stranici Državne geodetske uprave (<http://www.dgu.hr>).

Dodatak I. na ugovor br. SGA/ILAS-Cl-5b/IC/17/132 za savjetničku uslugu Pojedinačnog savjetnika za podršku uvođenju elektroničkog podnošenja DGE je pripremljen i potpisan 13. listopada 2017.g. i njime je izmijenjeno vremensko razdoblje odnosno period izvedbe (od sklapanja Ugovora do 31. listopada 2017.g.), broj radnih dana i preraspodjela sredstava za naknadu i sredstava za putne troškove. Ukupan iznos ugovora je ostao nepromijenjen.

Uz očitovanje Državna geodetska uprava dostavila je sljedeću dokumentaciju: Zahtjev za pripremu i početak nabave za Savjetnika za podršku uvođenju elektroničkog podnošenja DGE, Poziv na dostavljanje iskaza interesa za pružanje usluga pojedinačnog savjetnika za podršku uvođenju elektroničkog podnošenja DGE („Narodne novine“ br. 17/17.), Odluku o imenovanju Povjerenstva za nabavu usluga Savjetnika za podršku uvođenju elektroničkog podnošenja DGE od 6. ožujka 2017. god., Zapisniku o radu Povjerenstva za odabir savjetnika za pružanje usluga pojedinačnog savjetnika za podršku uvođenju elektroničkog podnošenja DGE, ožujak 2017. god., Ugovor za usluge pojedinačnog savjetnika za podršku uvođenju elektroničkog podnošenja DGE oznake SGA/ILAS-Cl-5b/IC/17/132, Obavijest o rezultatu natječaja za pružanje usluga pojedinačnog savjetnika za podršku uvođenju elektroničkog podnošenja DGE („Narodne novine“ br. 28/17), Dodatak br I. za ugovor br. SGA/ILAS-Cl-5b/IC/17/132 za usluge pojedinačnog savjetnika za podršku uvođenju elektroničkog podnošenja DGE te dodatne informacije o IISZA Projektu.

Nadalje, vezano za zapošljavanje ……….., Državna geodetska uprava je u svom očitovanju navela da je uvidom u osobni očevidnik službenika i namještenika Državne geodetske uprave i raspoloživu dokumentaciju, utvrđeno da je službenica ……………. zaposlena u Državnoj geodetskoj upravi od 1. studenoga 2017.g. na mjestu pročelnice Područnog ureda za katastar Rijeka po raspisanom javnom natječaju KLASA: 112-02/17-01/01, URBROJ: 541-06-02/4-17-10 od 11. travnja 2017.g. objavljenom u „Narodnim novinama“ br. 37 od 14. travnja 2017.g. Imenovana od zapošljavanja do dana slanja očitovanja nije napredovala  
sukladno odredbi članka 90. Zakona o državnim službenicima („Narodne novine“ broj 49/12 -  
pročišćeni tekst, 37/13, 38/13, 1/15-Uredba, 138/15 i 61/17).

Državna geodetska uprava dodatno napominje da je ravnatelj Državne geodetske uprave 28. studenoga 2017.g. po obavijesti ………. donio odluku KLASA: 112-01/17-01/166, URBROJ: 541-07-01/1-17-2, sukladno članku 34. stavak 5. Zakona o državnim službenicima kojom se službenica …………, raspoređena na radno mjesto pročelnice Područnog ureda za katastar Rijeka izuzima od rada na poslovima koji proizlaze iz opisa radnog mjesta, a mogu dovesti do sukoba interesa s osnova predmeta poslovanja trgovačkog društva i2geo j.d.o.o. Istom odlukom određeno je da će se za obavljanje navedenih poslova posebno, po potrebi, zadužiti drugi službenik Državne geodetske uprave.

Vezano za navedeno zapošljavanje u prilogu je dostavljena sljedeća dokumentacija: Tekst javnog natječaja KLASA: 112-02/17-01/01, URBROJ: 541-06-02/4-17-10 od 11. travnja 2017.g., Prijava na javni natječaj za radno mjesto voditelja odjela u Područnom uredu za katastar Rijeka, Odjelu za katastar nekretnina Delnice, Prijava na javni natječaj za radno mjesto višeg stručnog savjetnika za geodetske poslove u Područnom uredu za katastar Rijeka, Odjelu za katastarske programe i geodetske poslove, Izvješće o provedenom testiranju KLASA: 112-02/17-01/01, URBROJ: 541-07-02/1-17-34 od 13. lipnja 2017.g., obrasci - obrazac testiranja, rang lista, testovi, lista kandidata, Izvješće o provedenom testiranju KLASA: 112-02/17-01/01, URBROJ: 541-07-02/1-17-30 od 13. lipnja 2017.g., obrasci - obrazac testiranja, rang lista, testovi, lista kandidata, Obavijest o izboru kandidata, uputnica, uvjerenje o zdravstvenoj sposobnosti, rješenje o prijmu u državnu službu KLASA: UP/I-112-02/17-02/50, URBROJ: 541 -07-02/7-17-2 od 11. srpnja 2017.g., rješenje o rasporedu na radno mjesto KLASA: UP/I-112-02/17-03/1243, URBROJ: 541-07-02/1-17-3 od 09. listopada 2017.g., Prijava o početku osiguranja Obrazac eM-lP od 27. listopada 2017.g. te Odluka KLASA: 112-01/17-01/166, URBROJ: 541-07-01/1-17-2 od 28. studenoga 2017.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u dostavljenu dokumentaciju utvrđeno je da je Državna geodetska uprava objavila poziv na dostavljanje iskaza interesa za pružanje usluga pojedinačnog savjetnika za podršku uvođenju elektroničkog podnošenja digitalnih geodetskih elaborata te je dužnosnik Damir Šantek donio odluku o imenovanju Povjerenstva za nabavu usluga pojedinačnog savjetnika koje se sastojalo od tri člana. Uvidom u Zapisnik koji je sastavilo navedeno Povjerenstvo utvrđeno je da je zaprimljeno 5 iskaza interesa te je Povjerenstvo svaki iskaz bodovalo sukladno unaprijed određenim kriterijima ocjenjivanja. Nakon provedene ocjene kandidata na temelju dostavljenih životopisa, Povjerenstvo je pozvalo na pregovore prvorangiranog kandidata, ……….. te je, nakon što je navedeni kandidat prihvatio uvjete ugovora, opis obveza i predloženu naknadu, predložilo odabir …………… kao najbolje rangiranog kandidata te potpisivanje ugovora s trgovačkim društvom u vlasništvu iste, uz ugovornu odredbu da će predmetne usluge izvršavati izabrani kandidat osobno. Nakon tako provedenog postupka od strane Povjerenstva za odabir savjetnika, sklopljen je ugovor između Državne geodetske uprave i trgovačkog društva i2geo j.d.o.o. u vlasništvu izabranog kandidata.

Iz dostavljenih podataka i dokumentacije također je utvrđeno da je Državna geodetska uprava u „Narodnim novinama“ broj 37/17. te na svojim internetskim stranicama objavila javni natječaj za prijam u državnu službu za više različitih radnih mjesta, između ostaloga za radno mjesto voditelj odjela u Područnom uredu za katastar Rijeka, Odjel za katastar nekretnina Delnice te radno mjesto višeg stručnog savjetnika za geodetske poslove u Područnom uredu za katastar Rijeka, Odjelu za katastarske programe i geodetske poslove.

Povjerenstvo je nadalje izvršilo uvid u Izvješća Komisije za provedbu javnog natječaja za radno mjesto voditelj odjela te radno mjesto višeg stručnog savjetnika, oba sastavljena 13. lipnja 2017.g. iz kojih proizlazi da su za oba radna mjesta zaprimljene dvije pravovremene i uredne prijave istih kandidata koji zadovoljavaju formalne uvjete natječaja te su oba kandidata pozvana na testiranje. Nadalje je utvrđeno da su oba kandidata zadovoljila na pisanom dijelu testiranja te su pozvana na razgovor s Komisijom (intervju). Nakon provedenog intervjua Komisija je sastavila rang listu kandidata na kojoj je ……….. bila na drugom mjestu te je izabrana na radno mjesto više stručne savjetnice za geodetske poslove u Područnom uredu za katastar Rijeka, Odjelu za katastarske programe i geodetske poslove. Rješenje o prijmu ………… u državnu službu na radno mjesto više stručne savjetnice za geodetske poslove KLASA: UP-I-112-02/17-02-50, URBROJ: 541-07-02/7-17-2 od 11. srpnja 2017.g. potpisao je dužnosnik Damir Šantek. Nadalje, dana 9. listopada 2017.g. dužnosnik Damir Šantek je kao ravnatelj Državne geodetske uprave donio rješenje KLASA: UP-I-112-02/17-03/1243, URBROJ: 541-07-02/1-17-3 o rasporedu …………… na radno mjesto pročelnice Područnog ureda za katastar Rijeka Državne geodetske uprave. U obrazloženju rješenja navodi se da su se u razdoblju od raspisivanja javnog natječaja do rasporeda na radno mjesto imenovane službenice značajno promijenile okolnosti potrebe službe u Područnom uredu za katastar Rijeka. Uzimajući u obzir mogućnost preraspodjele poslova u skladu s odlukom Vlade Republike Hrvatske o zabrani novog zapošljavanje državnih službenika i namještenika u tijelima državne uprave, te stručnim službama i uredima Vlade Republike Hrvatske KLASA: 022-03/16-04/148, URBROJ: 50301-09/09-16-4 od 27. srpnja 2016.g., imenovana službenica primljena u državnu službu u Državnu geodetsku upravu, raspoređena je na upražnjeno radno mjesto pročelnice Područnog ureda za katastar Rijeka za koje su propisni jednaki uvjeti kao za radno mjesto više stručne savjetnice za geodetske poslove.

Povjerenstvo obrazlaže da poznanstvo dužnosnika i određene osobe ne predstavlja okolnost povodom koje se ista osoba opravdano može smatrati interesno povezanom s dužnosnikom te se stoga isključivo povodom okolnosti višegodišnjeg poznanstva niti …………… ne može smatrati interesno povezanom osobom s dužnosnikom Damirom Šantekom u smislu odredbi ZSSI-a. Nadalje, Povjerenstvo je iz prikupljenih podataka i dokumentacije utvrdilo da je Državna geodetska uprava provela natječaj za pružanje usluga pojedinačnog savjetnika za podršku uvođenju elektroničkog podnošenja digitalnih geodetskih elaborata, kao i javni natječaj za zapošljavanje u Državnoj geodetskoj upravi, pri čemu je imenovano posebno povjerenstvo, odnosno komisija za provedbu navedenih natječaja. Povjerenstvo također napominje da su protiv rješenja o prijamu u državnu službu, kandidati koji su pristupili testiranju imali pravo uložiti žalbu Odboru za državnu službu.

Slijedom svega navedenoga, iz Povjerenstvu poznatih okolnosti nije utvrđen privatni interes s dužnosnikom povezanih osoba koji je mogao utjecati na dužnosnikovu nepristranost u provedenim postupcima niti su iz prikupljenih podataka i dokumentacije stečena relevantna saznanja iz kojih bi proizlazilo da je postupanjem dužnosnika Damira Šanteka došlo do moguće povrede odredbi ZSSI-a. Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Damir Šantek, elektronička dostava
2. Objava na internetskoj stranici Povjerenstva
3. Pismohrana